De hollandske bomtrawlere og deres hærgen skal ud af Skagerrak. Så klar var meldingen fra Socialdemokratiets fødevareordfører, Simon Kollerup, på et møde for fiskerne fra Thorup Strand mandag aften. Mødet er kommet i stand efter længere tids problemer med hollandske fiskere i farvandet, hvor det senest kostede en lokal fisker skader for 275.000 kroner, da en bomtrawler ignorerede alle advarsler og sejlede ind i ham. Derfor blev der på mødet præsenteret fem konkrete forslag fra Socialdemokratiet til, hvordan der kan sættes en stopper for bomtrawlerne. - Lige nu diskuterer vi, hvordan vi kan give fiskerne i Thorup Strand lidt mere ro på Skagerrak, hvor de hiver en masse fisk og arbejdspladser hjem til det nordjyske marked. Vi skal have farvandet på ordentlig fod igen, siger Simon Kollerup (S), der var en af initiativtagerne til mødet. - Det betyder, at vi gerne vil have bomtrawl-fiskeri forbudt, og det betyder, at vi gerne vil have de hollandske fiskere til at melde, hvor mange rødspætter de fanger. For det ved vi ikke i dag, tilføjer han. Et af forslagene går på, at der skal indføres landingsspligt efter fiskeri i Skagerrak, så bomtrawlerne ikke kan gøre, hvad de danske fiskere og myndigheder mistænker dem for - nemlig at overskride kvoterne i Skagerrak og skrive fangsten på for Nordsøen. Et andet går på, at der skal føres et skærpet tilsyn med landingerne, og at bomtrawlerne skal melde, når skifter farvand. - Jeg tror, der er gode muligheder for at få opbakning til det her. Det er en rigtig vigtig dagsorden, ikke bare for Nordjylland, men for dansk fiskeri generelt. Så vi vil selvfølgelig søge at få opbakning i Folketinget til de fem forslag, vi har fremlagt i aften, siger Simon Kollerup. Og umiddelbart var der masser af opbakning at hente hos kollega Ib Poulsen, fiskeriordfører for Dansk Folkeparti, der er mindst lige så træt af de hollandske bomtrawlere. - Jeg synes, det er rigtig gode forslag. Det, jeg koncentrerer mig om nu, er på kort sigt at få noget gjort ved de bomtrawlere, som hærger herude. Jeg sammenligner dem med banderne på Nørrebro, hvor de hærger, og der har regeringen jo sat massivt ind med kontrol for at få styr på det. Jeg mener, at ministeren og regeringen også her bør øge kontrollen og få nogle ressourcer til Skagerrak, siger Ib Poulsen.

Opsummering:
Mandag aften præsenterede Socialdemokratiet fem konkrete forslag til at få de hollandske bomtrawlere ud af Skagerrak på et møde med fiskerne fra Thorup Strand